Schleif-Scheeren-schleif is sülm wat stuf,
Sin Pudelkopp is as en Duv,
Doch redt he gut, »schärft« vœr Baron,
Makt Pipendöpp, un Höd ut Spon,
Sin Swęwelsticken sünd op chemisch,
Garvt Mullwarpshüd un Rötten semisch,
Kann Sęben binn' un Tassen nedn
Un Proppens ut en Buttel tehn.
An ole Theepütt fat he'n Nipp
Un sett de Musfalln op de Wipp,
He lödt un smędt, bögt Ösch un Haken,
Kann mischen Kęden sülwern maken,
Ol Wedderglœs un Kaffemœln
De bringt he as en Uhr tum Spęln.
Ok kann he Spitz un Pudel schęrn,
Un junge Hunn' de Anstand lehrn:
Am besten is he doch inn Snack,
Un Meister in de Kautoback. –